**LIIKLUSREGISTRI ANDMETELE JUURDEPÄÄSU LEPING** **nr 3.2-5/25/401-1**

**Transpordiamet**, registrikoodiga 70001490, asukohaga Valge 4/1, 11413 Tallinn (edaspidi **valdaja**), mida esindab volituse alusel Transpordiameti sõidukite registriosakonna juhataja Märten Surva, (edaspidi **„valdaja“**),

ja

**Harku Vallavalitsus**, registrikoodiga 75014132, asukohaga Teenuste tn 2, 76901 Harku vald, Tabasalu alevik, (edaspidi **„kasutaja“**), mida esindab Erik Sandla (edaspidi eraldi „**pool“** või koos „**pooled“**),

võttes muu hulgas aluseks:

* liiklusseaduse (edaspidi **LS**), eelkõige selle § 184 lõike 5;
* Vabariigi Valitsuse 16.06.2011 määruse nr 75 „Liiklusregistri pidamise põhimäärus“;
* Vabariigi Valitsuse 23.09.2016 määruse nr 105 „Infosüsteemide andmevahetuskiht“;
* majandus- ja kommunikatsiooniministri 21.06.2011 määruse nr 46 „Liiklusregistri elektroonsetele andmetele juurdepääsu kord“;
* isikuandmete kaitse seaduse (edaspidi **IKS**);
* Euroopa Parlamendi ja nõukogu määruse (EL) 2016/679 „Isikuandmete kaitse üldmäärus“ (edaspidi **IKÜM**);

sõlmisid liiklusregistri andmetele juurdepääsu lepingu (edaspidi **leping**) alljärgnevatel tingimustel:

1. **LEPINGU ESE**
   1. Lepingu esemeks on tasuta juurdepääs kasutaja seaduses sätestatud avalike ülesannete täitmiseks vajalikele liiklusregistri andmetele (edaspidi **andmed**) infosüsteemide andmevahetuskihi (X-tee) kaudu (edaspidi **teenus**).
   2. Kasutajal on õigus andmeid töödelda üksnes seaduses sätestatud avalike ülesannete täitmiseks ning eesmärgil, mis ei lähe vastuollu LS-s ja selle alusel kehtestatud õigusaktides ega muudes õigusaktides, sealhulgas IKS-s, sätestatuga.
   3. Kasutaja kinnitab, et ta on põhjalikult tutvunud lepingu ja selle lisade ning kõigi lepingus viidatud õigusaktide, valdaja teenuse kirjelduste ja juhendite ning muude dokumentidega, ja neist aru saanud.
   4. Kasutaja kinnitab lepingu allkirjastamisega, et tal on õigus teenuse kasutamiseks ja et andmeid töödeldakse üksnes lepingus märgitud eesmärgil, määratletud ja õiguspäraste eesmärkide saavutamiseks ning kooskõlas õigusaktidega.
2. **POOLTE KOHUSTUSED**
   1. **Valdaja kohustub:**
      1. tagama lepingu lisas 1 toodud andmete edastamise kasutajale, kusjuures valdaja ei võta endale kohustust teenuse töös esineva rikke või tõrke (edaspidi **intsident**) lahendamiseks kindlaksmääratud aja jooksul;
      2. lahendama intsidente mõistliku aja jooksul;
      3. vajadusel andma selgitusi kasutajale lepingu eseme kohta.
   2. **Kasutaja kohustub:**
      1. töötlema lepingu alusel saadud andmeid üksnes ulatuses, mis on talle vajalikud ainult lepingus sätestatud ülesannete täitmiseks ning eesmärgil, mis ei lähe vastuollu LS-s ja selle alusel kehtestatud õigusaktides ega muudes õigusaktides, sealhulgas IKS-s ja IKÜM-s, sätestatuga;
      2. mitte andmeid säilitama, välja avatud juhul, kui seaduse või lepinguga on sätestatud teisiti;
      3. andmeid mitte edastama ega muul viisil üle andma kolmandatele isikutele, välja arvatud seaduses sätestatud juhtudel, samuti mitte sõlmima lepinguid kolmandate isikutega andmete töötlemiseks, loovutamiseks või muul viisil edasi andmiseks kolmandatele isikutele;
      4. tagama organisatsiooniliste, füüsiliste ja infotehnoloogiliste turvameetmetega teenuse õiguspärase kasutamise;
      5. teavitama valdajat viivitamatult intsidendist e-posti aadressile itabi@transpordiamet.ee;
      6. teatama valdajale viivitamatult andmete kolmandatele isikutele või avalikkusele teatavaks saamisest, infotehnoloogia vargusest ja muudest asjaoludest, mis võivad kaasa tuua andmete kasutamise selleks õigust mitteomavate isikute poolt.
3. **LEPINGU DOKUMENDID** 
   1. Lepingu dokumendid koosnevad lepingust ja lepingu lisadest.
   2. Pooled juhinduvad lepingu täitmisel lisaks lepingule ja selle lisadele ka Eesti Vabariigis kehtivatest õigusaktidest, eeskirjadest ja standarditest ning vajadusel muudest vastava valdkonna tehnilistest dokumentidest.
4. **JÄRELEVALVE JA VASTUTUS**
   1. Valdajal on igal ajal õigus kontrollida andmete töötlemise seaduslikkust ja lepingu tingimustele vastavust kasutaja poolt. Selleks esitab valdaja kasutajale vähemalt kirjalikku taasesitamist võimaldavas vormis järelepärimise, millele kasutaja peab sisuliselt vastama viie (5) tööpäeva jooksul, esitades valdaja nõudmisel vajadusel fotod või muud asjakohased tõendid.
   2. Kasutaja on teadlik, et endale lepinguga võetud kohustuste, samuti andmete, sealhulgas võimalike seadusest tulenevate isikuandmete töötlemise nõuete rikkumise, mittetäitmise või mittekohase täitmise korral on ta kohustatud kolmandatele isikutele või valdajale hüvitama oma tegevuse või tegevusetusega tekitatud kahju täies ulatuses. Kui kasutaja rikub seadusest või lepingust tulenevaid andmete töötlemise nõudeid, vastutab ta rikkumise eest lepingu ja õigusaktidega, sealhulgas IKS ja IKÜM sätestatud korras.
   3. Pooled on kokku leppinud, et kasutaja kohustub oma kulul esindama valdajat lepinguga seotud kõigis vaidlustes (sh kohtuvaidlustes) kolmandate isikutega ning kandma kõik sellega kaasnevad menetluskulud.
5. **POOLTEVAHELISED TEATED**
   1. Pooltevahelised lepinguga seotud teated peavad olema esitatud kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi, või lepingus sätestatud juhtudel.
   2. Teade loetakse teise poole poolt kättesaaduks:
      1. teate edastamisele järgneval tööpäeval, kui teade on edastatud teisele poolele e-posti teel;
      2. alates postitamise päevast kolme (3) tööpäeva jooksul, kui teade on saadetud postiasutuse poolt tähitud kirjaga teise poole poolt näidatud aadressil.
   3. Informatsioonilist teadet võib edastada telefoni teel.
6. **MUUD TINGIMUSED**
   1. Leping on sõlmitud elektroonilises vormis. Leping allkirjastatakse poolte poolt digitaalselt.
   2. Pooltevaheline asjaajamiskeel on eesti keel.
   3. Kõigis küsimustes, mis ei ole reguleeritud lepinguga, juhinduvad pooled Eesti Vabariigi õigusaktidest.
   4. Poolte esindajad kinnitavad, et neil on kõik õigused ja volitused sõlmida leping esindatava nimel ning nad ei tea ühtegi takistust lepinguga võetud ja selles sätestatud kohustuste täitmiseks.
   5. Pooled kohustuvad rakendama kõiki kohaseid meetmeid, et lahendada Lepingust tulenevad vaidlusküsimused läbirääkimiste teel, mitte kahjustades seejuures Poolte Lepingust ja seadusest tulenevaid õigusi ega huve.
7. **KONFIDENTSIAALSUS**
   1. Lepingu sisu on avalik teave.
   2. Lepingu täitmisega seonduvad asjaolud, sealhulgas andmed on juurdepääsupiiranguga teave ja seda ei ole pooltel õigust avaldada kolmandatele isikutele ilma teise poole kirjaliku nõusolekuta.
   3. Pooled ei avalda teavet, mis on ühe poole poolt tunnistatud konfidentsiaalseks, lepinguvälistele isikutele. Kumbki pool ei kasuta konfidentsiaalset teavet muul põhjusel kui lepingust tuleneva kohustuse täitmiseks, välja arvatud juhul, kui pooled on kirjalikult kokku leppinud teisiti või avalikustamise nõue tuleneb õigusaktist või kohtu antud korraldusest.
   4. Juhul, kui pool peab teatud lepingu alusel vahetatavat teavet konfidentsiaalseks, peab ta sellest teist poolt kirjalikult teavitama.
   5. Punktis 7.3 nimetatud konfidentsiaalsuskohustus kehtib ka pärast lepingu lõppemist kümne (10) aasta jooksul, välja arvatud juhul, kui pool nõustub vabastama teise poole tema konfidentsiaalsuskohustusest varem.
8. **LEPINGU MUUTMINE JA VÕIMALIKE VAIDLUSTE LAHENDAMINE**
   1. Lepingut võib muuta poolte kokkuleppel. Lepingu muudatused, mis ei ole vormistatud lepinguga samas vormis, on tühised, kui lepingust ei tulene teisiti. Lepingu muudatused tuleb vormistada lepingu lisana. Lepingu muudatused jõustuvad pärast poolte poolt allkirjastamist või muul lepingus sätestatud juhul.
   2. Valdaja võib lepingut muuta ühepoolselt juhul, kui see on vajalik tulenevalt õigusakti sätte muutumisest või kui on vajalik teenuse muutmine. Lepingu ühepoolsest muutmisest kohustub valdaja kasutajat ette teavitama vähemalt kolmkümmend (30) päeva. Juhul, kui kasutaja lepingu muutmisega ei nõustu, võib ta nimetatud teate saamisest arvates kolmekümne (30) päeva jooksul lepingu korraliselt üles öelda. Kui kasutaja valdaja poolt esitatud lepingu ühepoolse muutmise teatele ei vasta, loetakse ta lepingu muutmisega nõustunuks. Sellisel juhul jõustub muudatus kolmekümne (30) päeva pärast valdaja poolt kasutajale käesolevas punktis nimetatud teate saatmist.
   3. Pooled kohustuvad rakendama kõiki kohaseid meetmeid, et lahendada lepingust tulenevad vaidlusküsimused läbirääkimiste teel, mitte kahjustades seejuures poolte lepingust ja seadusest tulenevaid õigusi ega huve. Kui kokkulepet nimetatud viisil ei saavutata, lahendatakse kõik lepingust tulenevad vaidlused Eesti Vabariigi õigusaktide kohaselt.
9. **LEPINGU KEHTIVUS**
   1. Leping jõustub selle allkirjastamisel poolte poolt.
   2. Leping on sõlmitud tähtajaga üks (1) aasta. Nimetatud tähtaeg hakkab kulgema lepingu jõustumisest.
   3. Juhul, kui vähemalt kolmkümmend (30) päeva enne lepingu punktis 9.2. nimetatud tähtaja saabumist ei esita üks pool avaldust lepingu lõpetamise kohta, pikeneb leping automaatselt üheks (1) aastaks. Pikenemiste arv ei ole piiratud.
   4. Poolel on õigus leping erakorraliselt sellest etteteatamata üles öelda mõjuval põhjusel, eelkõige juhul, kui teine pool rikub oluliselt lepingut. Oluliseks lepingu rikkumiseks loetakse muu hulgas, kuid mitte ainult lepingu tingimuse korduv rikkumine, samuti kasutaja poolt lepingu punktides 2.2. ja 4.1. nimetatud kohustuse rikkumine (sh ühekordne andmete töötlemise nõuete rikkumine).
   5. Pooltel on õigus leping igal ajal korraliselt üles öelda, teatades sellest teisele poolele vähemalt kolmkümmend (30) päeva ette.
   6. Kui mõni lepingu punkt osutub tulevikus täielikult või osaliselt kehtetuks või mittetäidetavaks, jääb leping muus osas kehtivaks.
   7. Lepingu kohta käivate õigusaktide muutumisel muudetakse sellest tuleneva vajaduse korral ka lepingut ja selle lisasid.
   8. Lepingust tulenevad kasutaja kohustused on kehtivad täies ulatuses iga kasutaja ametniku, töötaja või muu isiku suhtes, kelle eest kasutaja vastutab, samuti kasutaja iga õigusjärglase suhtes, ning kõik lepingust tulenevad valdaja kohustused on kehtivad täies ulatuses iga valdaja õigusjärglase suhtes. Õigusjärgluse korral tehakse lepingusse vastavad muudatused, kui pool seda nõuab.
   9. Käesoleva Lepingu sõlmimisega loetakse lõppenuks kõik Poolte vahel varasemalt sõlmitud Liiklusregistri andmetele juurdepääsu kokkulepped.
10. **KONTAKTISIKUD**

Poolte kontaktisikud lepingu sisulisel täitmisel on:

**Valdaja: Kasutaja:**

Martin Tubalkain Timo Liiv

Telefon: (+372) 598 17 141 Telefon: (+372) 5551 1840

E-post: [info@transpordiamet.ee](mailto:info@transpordiamet.ee) E-post: Timo.Liiv@harku.ee

1. **POOLTE REKVISIIDID**

**Valdaja: Kasutaja:**

Transpordiamet Harku Vallavalitsus

Reg.nr.: 70001490 Reg.nr.: 75014132

Valge 4/1, 11413 Tallinn Teenuste tn 2, 76901 Harku vald, Tabasalu alevik

Telefon: (+372) 620 1200 Telefon: (+372) 6003848

E-post: [info@transpordiamet.ee](mailto:info@transpordiamet.ee) E-post: harku@harku.ee

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

*/allkirjastatud digitaalselt/ /allkirjastatud digitaalselt/*

**Liiklusregistri andmetele juurdepääsu lepingu lisa 1**

**Andmete loetelu**

1. Kasutajale võimaldatakse juurdepääs järgmistele liiklusregistri andmetele:
   1. **Teenuse nimi: Teenuse nimi: paring2.v2 „Sõiduki detailandmete päring asutustele“**

|  |  |  |  |
| --- | --- | --- | --- |
| **Nr.** | **Sisendid:** | **Nr** | **Väljundid:** |
| 1 | Sõiduki registreerimismärk | 1 | Registreerimismärk |
| 2 | Sõiduki ID-kood | 2 | Registreerimismärgi tüüp |
| 3 | Registreerimistunnistuse number | 3 | ID-kood |
| 4 | VIN-kood | 4 | VIN-kood (tehasetähis) |
| 5 | Sõiduki omanik   * Isiku- või äriregistri kood * Nimi või perekonnanimi * Eesnimi * Sõiduki kasutajad | 5 | Sõiduki andmed   * Kategooria * Mark * Mudel * Kere tüüp * Mootori tüüp * Mootori maht * Mootori võimsus * Ehitusaasta * Värvus * Sõiduki käsutamise piirangud ja erimärkused |
| 6 | Kasutaja   * Isiku- või äriregistri kood * Nimi või perekonnanimi * Eesnimi | 6 | Sõiduki omanik   * Isiku- või äriregistri kood * Nimi või perekonnanimi * Eesnimi * Elu- või asukoht * Asukoha kood * Muud andmed |
|  |  | 7 | Hooldaja või eestkostja   * Isikukood * Nimi * Elukoht * Muud andmed |
|  |  | 8 | Sõiduki kasutajate andmed |
|  |  | 9 | Registreerimistunnistuse nr |
|  |  | 10 | Registreerimistunnistuse väljastamise kuupäev |
|  |  | 11 | Tähtajalise registreerimise kehtivuse lõpu kuupäev |
|  |  | 12 | Esmase registreerimise kuupäev |
|  |  | 13 | Registreerimistunnistuse väljastaja andmed |

* 1. **Teenuse nimi: paring22.v1 „Isikuga seotud sõidukite andmete päring kohalikule omavalitsusele“**

|  |  |  |  |
| --- | --- | --- | --- |
| **Nr.** | **Sisendid:** | **Nr** | **Väljundid:** |
| 1 | Isikukood | 1 | Registreerimismärk |
|  |  | 2 | Esmase registreerimise kuupäev |

* 1. **Teenuse nimi: paring3.v1 „Sõiduki detailandmete päring laiendatud isikuandmetega asutustele“**

|  |  |  |  |
| --- | --- | --- | --- |
| **Nr.** | **Sisendid:** | **Nr** | **Väljundid:** |
| 1 | Sõiduki registreerimismärk | 1 | Registreerimismärk |
| 2 | Sõiduki ID-kood | 2 | Registreerimistunnistuse |
| 3 | Sõiduki omaniku andmed   * Isiku- või äriregistri kood * Nimi või perekonnanimi * Eesnimi | 3 | Registreerimistunnistuse väljastamise kuupäev |
| 4 | Sõiduki kasutaja andmed   * Isiku- või äriregistri kood * Nimi või perekonnanimi * Eesnimi | 4 | Tähtajalise registreerimise kehtivuse lõpu kuupäev |
| 5 | Registreerimistunnistuse number | 5 | Esmase registreerimise kuupäev |
| 6 | VIN-kood | 6 | Registreerimistunnistuse väljastaja andmed |
|  |  | 7 | ID-kood |
|  |  | 8 | VIN-kood |
|  |  | 9 | Sõiduki andmed   * Kategooria * Mark * Mudel * Kere tüüp * Mootori tüüp * Mootori maht * Mootori võimsus * Ehitusaasta * Värvus |
|  |  | 10 | Sõiduki käsutamise piirangud ja erimärkused |
|  |  | 11 | Sõiduki kasutajate andmed |
|  |  | 12 | Omaniku andmed   * Isiku- või äriregistri kood * Nimi või perekonnanimi * Eesnimi * Elu- või asukoht * Asukoha kood * Muud andmed |
|  |  | 13 | Kaasomaniku andmed   * Isiku- või äriregistri kood * Nimi või perekonnanimi * Eesnimi * Elu- või asukoht * Asukoha kood |
|  |  | 14 | Vastutava kasutaja andmed   * Isiku- või äriregistri kood * Nimi või perekonnanimi * Eesnimi * Elu- või asukoht * Asukoha kood |

**Liiklusregistri andmetele juurdepääsu lepingu lisa 2**

**Isikuandmete töötlemine**

1. Lepingu täitmisega seotud isikuandmete töötlemisel tuleb rakendada asjakohaseid tehnilisi ja korralduslikke meetmeid sellisel viisil, et töötlemine vastab IKÜM-is ja  
   IKS-is sätestatud nõuetele (edaspidi koos **isikuandmete õigusaktid**).
2. Kasutajal on keelatud kaasata teist kasutajat ilma valdaja eelneva konkreetse või üldise kirjaliku loata.
3. Lepingu alusel töödeldakse järgmisi isikuandmeid:
   1. Sõiduki füüsilisest isikust omaniku

* Isiku- või äriregistri kood
* Nimi või perekonnanimi
* Eesnimi
* Elu- või asukoht
  1. Sõiduki füüsilisest isikust hooldaja või eestkostja
* Isikukood
* Nimi
* Elukoht
  1. Sõiduki füüsilisest isikust kasutajate andmed
  2. Sõiduki füüsilisest isikust kaasomaniku
* Isiku- või äriregistri kood
* Nimi või perekonnanimi
* Eesnimi
* Elu- või asukoht
  1. Sõiduki füüsilisest isikust kasutaja
* Isiku- või äriregistri kood
* Nimi või perekonnanimi
* Eesnimi
* Elu- või asukoht

1. Lepingu alusel töödeldakse isikuandmeid järgmisel eesmärgil:

Kohaliku omavalitsuse korralduse seaduse § 6 lõikes 1 toodud ülesannete täitmiseks järelevalve ning kohaliku omavalitsuse pädevuses oleva kohase menetluse läbiviimiseks, nt:

* Kohalikus omavalitsuses riikliku järelevalvemenetluse läbiviimine, väärtegude kohtueelne menetlus. Harku Vallavalitsuse 16.01.2024 määruse nr 1 „Harku Vallavalitsuse haldusosakonna põhimäärus“ (edaspidi osakonna põhimäärus) § 2 punktide 5 ja 8 kohaselt on osakonna tegevusvaldkondadeks mh jäätmekäitluse valdkonna koordineerimine ja korraldamine ning järelevalve teostamine ja vallavalitsuse nimel oma pädevuse piires väärteomenetluste läbiviimine. Osakonna põhimääruse §-s 7 on toodud osakonna ülesanded järelevalve teostamisel. Järelevalvespetsialisti ametikoha eesmärk on Harku valla keskkonna, heakorra, jäätmehoolduse, koerte ja kasside pidamise ning tehnovõrkude töö järelevalve korraldamine ning Harku valla haldusalal toime pandud väärtegude kohtueelse menetluse korraldamine oma pädevuse piires ning turvalisuse alase töö korraldamine.
* Korrakaitseseaduse § 34 lõike 1 kohaselt võib korrakaitseorgan avalikus kohas toimuva jälgimiseks korrarikkumise kõrvaldamiseks kasutada pilti edastavat või salvestavat jälgimisseadmestikku. Olukorras, kus avalikus kohas on toime pandud korrarikkumine, korrarikkumise toimepanija isik tuvastamiseks.
* Jäätmeseaduse 11. peatükk § 119 jj tegemaks järelevalvet jäätmeseaduse täitmise ja jäätmekäitluse üle Harku vallas olukorras, kus on tuvastatud jäätmeseaduse rikkumine selleks, et tuvastada rikkumise toimepanijat juhul, kui isik on kaamerasalvestisele jäänud sõidukiga.
* LS § 186 jj parkimisjärelevalve teostamiseks

1. Lepingu alusel töödeldakse isikuandmeid automatiseeritult ja käsitsi.
2. Lepingu alusel töödeldakse isikuandmeid üksnes lepingu kehtivuse ajal.
3. Kasutaja on lisaks isikuandmete õigusaktides sätestatule kohustatud:
   1. töötlema isikuandmeid vajaliku hoolsusega ja ainult ulatuses, mis on vajalik kasutaja seaduses sätestatud avalike ülesannete täitmiseks;
   2. töötlema isikuandmeid ainult valdaja dokumenteeritud juhiste alusel;
   3. hoidma lepingu täitmisel teatavaks saanud isikuandmeid konfidentsiaalsena;
   4. täitma andmeturbe seaduslikke nõudeid ja rakendama andmete kaitseks piisavaid ning kaasaegseid kaitsemeetmeid;
   5. aitama valdajal täita kohustusi seoses andmesubjektide esitatud taotlustega;
   6. aitama valdajal täita IKÜM artiklites 32–36 sätestatud kohustusi, võttes arvesse isikuandmete töötlemise laadi ja kasutajale kättesaadavat teavet;
   7. tegema valdajale kättesaadavaks kogu teabe, mis on vajalik IKÜM artiklis 28 sätestatud kohustuste täitmise tõendamiseks ning võimaldama valdajal või tema poolt volitatud muul audiitoril teha auditeid, sealhulgas kontrolle, ja panustama sellesse.